Pe 14 iunie 1807, Napoleon I a câștigat bătălia de la Friedland împotriva Imperiului Rus și, urmare a acestui fapt, Țarul Alexandru I este nevoit să accepte semnarea unui armistițiu, pe 21 iunie, Tratatul de pace de la Tilsit fiind semnat pe 7 iulie, în urma unei serii de întrevederi între suveranul francez și cel rus. Două zile mai târziu, Prusia semnează la rândul său un tratat de pace cu Imperiul Francez, fapt ce încheie Războiul celei de-a Patra Coaliții. Întors la Paris, Împăratul Napoleon își îndreaptă atenția asupra Portugaliei, vechiul aliat al Regatului Unit. Portugaliei i se acordă un ultimatum, cerându-i-se să adere imediat la Blocada Continentală, încetând orice relație economică cu insulele britanice. Pe 29 iulie, Împăratul emite un ordin de creare a unei armate de 20 000 de oameni, denumită „Corpul de Observație al Girondei”, care avea misiunea de a invada Portugalia, dacă acest stat nu ar accepta termenii ultimatumului. Această armată este pusă sub ordinele unui om de încredere de-ai Împăratului, generalul Junot.